Министерството на земеделието и храните в качеството на структурата за наблюдение и докладване на инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ от Национален план за възстановяване и устойчивост (НПВУ) публикува за второ обществено обсъждане проект на насоки по процедура № BG-RRP-6.004 „Инвестиции в технологична и екологична модернизация“.

Подкрепата по процедурата цели предоставяне на безвъзмездна финансова помощ за реализация на целеви инвестиции, за закупуване на материални и нематериални активи за прилагане на дейности, осигуряващи опазване на компонентите на околната среда и смекчаване на последиците от климатичните промени, въвеждащи иновативни производствени и цифрови технологии, технологии за производство и организация в селското стопанство, за автоматизиране на работните процеси.

Предложенията за извършване на инвестиции (ПИИ) трябва да се изпълняват на територията на Република България.

Финансова помощ по процедурата се предоставя на регистрирани земеделски стопани.

Земеделските стопани към датата на подаване на ПИИ трябва да отговарят на следните условия:

а) да са регистрирани като земеделски стопани по реда на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.) (Наредба № 3/1999 г.) за стопанските години 2021/2022 и 2022/2023. За ПИИ, подадени след 30.09.2023 г., регистрацията за стопанската 2023/2024 г. ще се проверява на етап изплащане на помощта;

б) да са микро, малки и средни предприятия съгласно Закона за малките и средни предприятия (ЗМСП);

в) ако са юридически лица, трябва да са регистрирани по Търговския закон или Закона за кооперациите.

г) да не са предприятия в затруднено положение съгласно чл. 1, параграф 5 от Регламент (ЕС) № 2022/2472 на Комисията от 14 декември 2022 година.

Общият размер на средствата, които могат бъдат предоставени по процедурата за всички одобрени предложения за извършване на инвестиции възлиза на 318 048 200,30 лева без данък върху добавената стойност (ДДС). Разходите за невъзстановим ДДС представляват допустим разход по НПВУ и се финансират със средства от държавния бюджет, които възлизат на допълнителни 63 609 639,28 лева.

Проектът на насоки по процедурата, включващи условия за кандидатстване, условия за изпълнение и приложения към тях, се публикуват на основание чл. 5, ал. 2 от Постановление № 114 на МС от 8.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост.

**Писмени предложения и коментари по публикуваните документи могат да се изпращат в срок до 24.08.2023 година чрез Информационната система за управление и наблюдение (ИСМ-ИСУН 2020) или на електронна поща:** **rdd@mzh.government.bg****.**

Обръщаме внимание, че на този етап в ИСМ-ИСУН 2020 и на посочената електронна поща трябва да изпращате единствено предложения и възражения, които се отнасят до проекта на Насоки за кандидатстване по процедурата. Въпроси, свързани с разяснение на текстовете от условията за кандидатстване и условията за изпълнение, могат да бъдат изпращани след публикуването на обявата за откриване на процедурата заедно с одобрените насоки.